**Az év pedagógusa**

**2024.**

**Tóthné Spekker Melinda**

Tóthné Spekker Melinda közel 20 éve tanít a Várday Kata Református Általános Iskola, Gimnázium és Kollégium matematika-olasz szakos tanáraként. Általános iskolánkban és gimnáziumunkban a felsős reál munkaközösség tagjaként vesz részt a munkában. Felismerte, hogy a tanítási órák minőségének javítása, a pedagógiai módszerek és eljárások gazdagítása a munkaközösségen belüli elkötelezettségét, példa- és iránymutatását is segítik. Folyamatosan képzéseken vesz részt, módszertani, didaktikai kurzusokat végez. Iskolánkban segíti a gyakorlaton lévő egyetemisták szakmai fejlődését. Bemutató órákat szerve*z* és tart nyílt napunk keretein belül. Új típusú interaktív megoldásokra helyezi a hangsúlyt az iskola nyílt hetének szervezésekor. Igényessége, pontossága, türelmének, higgadtságának ösztönző ereje közös alkotómunkában teljesedik ki a tanulókkal. Elsöprő lelkesedés, kitartás, magas szintű szakmai felkészültség jellemzi munkáját. Jó pedagógiai érzéke osztályfőnökként is megkönnyítette a tanulókkal való kapcsolattartást. Következetessége, elfogadó és segítő szeretete tekintélyt biztosít számára mind a kollégák, mind a tanulók előtt. Oktató-nevelő munkája során kiemelten fontosnak tartja a tehetséggondozást, valamint a felzárkóztatást, és nem utolsó sorban a matematika és az olasz nyelv megszerettetését a gyermekekkel. Alkotó munkája során a gyermekekre átragad türelme és lelkesedése. A hangsúlyt mindig a gyermekek képességére és az ahhoz viszonyított teljesítményre helyezi. Résztvevője a helyi, megyei szintű versenyeknek, amelyeken évről-évre versenylehetőséget biztosít a tehetséges tanulóknak. Diákjaival rendszeres résztvevője és rangos díjazottjai a versenyeknek. Szakmaisága, következetessége, lelkesedése, életöröme, a munkához való viszonya változatos módszerekkel párosulva a tanórákon és tehetséggondozó órákon egyaránt motiválja az érdeklődő tanulókat. Elképzelése, tevékenysége követi a szakmai közösség, az intézmény céljait. Úgy gondoljuk, hogy tanári karunk egyik leglendületesebb tagjáról van szó, aki igazán szereti hivatását.

**Diákjai versenyeredményei:**

* **Éles Béla Megyei Matematikaverseny 5. hely**
* **Báthory Anna Református Iskolák versenye 3. hely**
* **Zrínyi Ilona megyei matematikaverseny 10. hely**
* **Bolyai Megyei Matematikaverseny 8. és 10. hely**